รัฐบาล ยืนยันต่อที่ประชุมสภาผู้แทนราษฎรให้ความสำคัญกับการส่งเสริมการค้าออนไลน์ และธุรกิจให้บริการในระบบดิจิทัลมากขึ้น
รัฐบาล ยืนยันต่อที่ประชุมสภาผู้แทนราษฎรให้ความสำคัญกับการส่งเสริมการค้าออนไลน์ และธุรกิจให้บริการในระบบดิจิทัลมากขึ้น การอภิปรายไม่ไว้วางใจรัฐมนตรีเป็นรายบุคคลในช่วงบ่าย ฝ่ายค้านได้อภิปรายเน้นไปที่การแก้ปัญหาด้านเศรษฐกิจที่ผิดพลาดของรัฐบาล ส่งผลให้รัฐมนตรีที่เกี่ยวข้องได้ชี้แจง โดยในประเด็นการเอื้อประโยชน์ให้ภาคเอกชนและธุรกิจรายใหญ่นั้น พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ชี้แจงว่า การดำเนินโนบายเศรษฐกิจของรัฐบาลหลายโครงการ และนโยบายประชารัฐที่มีการนำภาคเอกชนเข้ามามีส่วนร่วมหรือดำเนินการในรูปแบบวิสาหกิจชุมชนนั้น เป็นเพราะรัฐบาลมีนโยบายในการช่วยเหลือประชาชนและชุมชนอย่างแท้จริง เพราะการดำเนินการนั้น จะเน้นการเป็นพี่เลี้ยงให้กับกลุ่มที่ประสบปัญหา ทั้งด้านการผลิต การจัดการ และการตลาด แต่ที่ผ่านมาการทำงานที่มีแค่ภาครัฐและภาคประชาชน โดยไม่มีเอกชนร่วมจะประสบปัญหาด้านการตลาด ซึ่งการนำภาคเอกชนมาร่วมในรูปแบบวิสหกิจชุมชนก็เพื่อเป็นการเสริมศักยภาพไม่ให้ประสบปัญหาด้านการตลาด ขณะที่ นายจุรินทร์ ลักษณวิศิษฎ์ รัฐมนตรีว่าการกระทรวงพาณิชย์ ชี้แจงเพิ่มเติมว่า รัฐบาลให้ความสนใจที่จะดูแลประชาชนระดับฐานราก โดยการส่งเสริมให้ประชาชนทำการค้าออนไลน์ โดยส่งเสริมสนับสนุนเด็กรุ่นใหม่ได้ทำการค้าออนไลน์ หรืออีคอมเมิร์สมากขึ้น ซึ่งการดำเนินโครงการที่ผ่านมาได้รับการตอบรับเป็นอย่างดี ซึ่งยืนยันนโยบายเหล่านี้เป็นนโยบายที่ไม่เพียงแต่เสริมความมั่นคงทางเศรษฐกิจเท่านั้น แต่ยังเป็นการเสริมความมั่นคงของประเทศทำให้ประชาชนในระบบเศรษฐกิจฐานรากมีรายได้เพิ่มขึ้นอย่างเป็นรูปธรรม อีกทั้งในอนาคตจะมีการส่งเสริมธุรกิจให้บริการในระบบดิจิทัลอีกด้วย